**Likumprojekta**

**„Grozījumi likumā „Par valsts un pašvaldību finanšu līdzekļu un mantas izšķērdēšanas novēršanu”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Kādēļ normatīvais akts ir vajadzīgs** | | |
| 1. | Pamatojums | Grozījumi likumā „Par valsts un pašvaldību finanšu līdzekļu un mantas izšķērdēšanas novēršanu” izstrādāti pamatojoties uz Ministru kabineta 2010. gada 16. novembra sēdes protokollēmumu Nr.64, 50.§ „Informatīvais ziņojums „Par valsts un pašvaldības kapitālsabiedrību, kapitālsabiedrību, kurās valsts vai pašvaldības daļa pamatkapitālā atsevišķi vai kopumā pārsniedz 50 procentus, un kapitālsabiedrību, kurās vienas vai vairāku valsts vai pašvaldības kapitālsabiedrību daļa pamatkapitālā atsevišķi vai kopumā pārsniedz 50 procentus, nekustamo īpašumu iznomāšanu””, kur otrais punkts nosaka „ Finanšu ministrijai izstrādāt grozījumus likumā „Par valsts un pašvaldību finanšu līdzekļu un mantas izšķērdēšanas novēršanu”, paredzot valsts un pašvaldības kapitālsabiedrībām, kā arī kapitālsabiedrībām, kurās valsts vai pašvaldības daļa pamatkapitālā atsevišķi vai kopumā pārsniedz 50 procentus, un kapitālsabiedrībām, kurās vienas vai vairāku valsts vai pašvaldības kapitālsabiedrību daļa pamatkapitālā atsevišķi vai kopumā pārsniedz 50 procentus, (turpmāk- kapitālsabiedrība) pienākumu nodrošināt, ka informācija par iznomāšanai paredzētajiem kapitālsabiedrības nekustamajiem īpašumiem ir publiski pieejama, izņemot gadījumus, kad objektīvu iemeslu dēļ nomas objekts nav iznomājams plašam subjektu lokam, kā arī nodrošināt kapitālsabiedrības mantas iznomāšanas kārtības izstrādāšanu un tās publisku pieejamību, ja kapitālsabiedrība savu nekustamo īpašumu iznomāšanu veic. Finanšu ministrijai izstrādāto tiesību aktu projektu normatīvajos aktos noteiktā kārtībā iesniegt Ministru kabinetā līdz 2011.gada 1.februārim.” |
| 2. | Pašreizējā situācija un problēmas | Likuma „Par valsts un pašvaldību finanšu līdzekļu un mantas izšķērdēšanas novēršanu” (turpmāk – Izšķērdēšanas likums) 1. pantā noteikts, ka šā likuma mērķis ir panākt, lai valsts un pašvaldību finanšu līdzekļi un manta tiktu izmantoti likumīgi un atbilstoši iedzīvotāju interesēm, novērst to izšķērdēšanu un nelietderīgu izmantošanu, kā arī ierobežot valsts amatpersonu korupciju. Izšķērdēšanas likuma 3. pants noteic, ka pašvaldībām, valsts un pašvaldību iestādēm, valsts vai pašvaldības kapitālsabiedrībām, kapitālsabiedrībām, kurās valsts vai pašvaldības daļa pamatkapitālā atsevišķi vai kopsummā pārsniedz 50 procentus, kā arī kapitālsabiedrībām, kurās vienas vai vairāku valsts vai pašvaldības kapitālsabiedrību daļa pamatkapitālā atsevišķi vai kopumā pārsniedz 50 procentus, (turpmāk – kapitālsabiedrības) jārīkojas ar finanšu līdzekļiem un mantu lietderīgi, tas ir: 1) rīcībai jābūt tādai, lai mērķi sasniegtu ar mazāko finanšu līdzekļu un mantas izlietojumu; 2) manta atsavināma un nododama īpašumā vai lietošanā citai personai par iespējami augstāku cenu; 3) manta iegūstama īpašumā vai lietošanā par iespējami zemāku cenu.  Šobrīd neviens ārējais normatīvais akts neregulē kapitālsabiedrību īpašumā esošās mantas iznomāšanas kārtību, kā arī neuzliek par pienākumu nodrošināt atklātu (publisku) iznomāšanas procesu un caurskatāmu lēmumu pieņemšanu, tādējādi praktiski neiespējami pārliecināties, ka kapitālsabiedrības Izšķērdēšanas likuma 3. pantā noteikto pienākumu, ka manta nododama īpašumā vai lietošanā citai personai par iespējami augstāku cenu, nodrošina. Saskaņā ar Komerclikuma 172. pantu ir iespējams celt sabiedrības prasību pret valdes locekļiem, ja tie savus pienākumus nav pildījuši kā krietni un rūpīgi saimnieki un ir nodarījuši zaudējumus sabiedrībai, kā to nosaka Komerclikuma 169. panta pirmā un otrā daļa.  Spēkā esošie normatīvie akti, tajā skaitā Ministru kabineta 2007.gada 30.oktobra noteikumi Nr.735 „Noteikumi par valsts vai pašvaldības zemes nomu” un Ministru kabineta 2010.gada 8.jūnija noteikumi Nr.515 „Noteikumi par valsts un pašvaldību mantas iznomāšanas kārtību, nomas maksas noteikšanas metodiku un nomas līguma tipveida nosacījumiem” šobrīd regulē valsts un pašvaldību mantas (tai skaitā kapitālsabiedrību turējumā nodotās valsts mantas) iznomāšanas kārtību un nomas maksas noteikšanas metodiku. Attiecībā uz kapitālsabiedrību īpašumā esošu nekustamo īpašumu minētie Ministru kabineta noteikumi nav attiecināmi. |
| 3. | Saistītie politikas ietekmes novērtējumi un pētījumi | Nav attiecināms. |
| 4. | Tiesiskā regulējuma mērķis un būtība | Valsts kontrole 2009.gada 16.februāra revīzijas ziņojumā Nr.5.1-2-9/2008 „Finanšu ministrijas un valsts akciju sabiedrības „Valsts nekustamie īpašumi” rīcības ar nekustamo īpašumu atbilstība normatīvo aktu prasībām” ir norādījuši uz šādiem būtiskiem trūkumiem:  1) valsts kapitālsabiedrība nepublisko nomas tiesības, tādējādi neinformē sabiedrību par nekustamo īpašumu nomas tiesībām.  2) ja informācija par lietošanā nododamajiem objektiem netiek publiskota, pastāv iespēja, ka darījuma partneris ir ieguvis valsts kapitālsabiedrības nekustamo īpašumu lietošanas tiesības bez atklātas izvēles procedūras, kas liecina par iespējamo korupcijas risku un likuma „Par valsts un pašvaldību finanšu līdzekļu un mantas izšķērdēšanas novēršanu” 3.panta 2.punkta prasību neievērošanu.  Finanšu ministrijai jāievieš šādi Valsts kontroles ieteikumi:  1) izvērtēt iespēju pilnveidot normatīvos aktus, paredzot, ka valsts kapitālsabiedrību nekustamo īpašumu nomas tiesību publiskošana ir obligāta;  2) lai nodrošinātu caurskatāmu valsts kapitālsabiedrības īpašumā esošo zemesgabalu nomas maksas noteikšanu un novērstu iespējamos korupcijas riskus, izvērtēt iespēja izstrādāt valsts kapitālsabiedrībām saistošu normatīvo aktu, kas paredzētu zemes nomas līgumu noslēgšanas kārtību un nomas maksas aprēķināšanas kārtību.  Grozījumi likumā paredz, ka informācija par iznomāšanai paredzētajiem un iznomātajiem kapitālsabiedrības nekustamajiem īpašumiem ir publiski pieejama valsts akciju sabiedrības „Valsts nekustamie īpašumi” mājaslapā internetā. Kā arī grozījumi paredz, ka kapitālsabiedrība izstrādā iekšējo normatīvo aktu, kurā nosaka nekustamās mantas iznomāšanas un nomas maksas noteikšanas kārtību un nodrošina tās publisku pieejamību, ja kapitālsabiedrība savu nekustamo īpašumu iznomāšanu veic. Šajā gadījumā kapitālsabiedrības, lai nodrošinātu kapitālsabiedrības nekustamā īpašuma iznomāšanas kārtības publisku pieejamību, iespēju robežās publicē savā mājas lapā, ja tāda ir, vai arī nodrošina informācijas publisku pieejamību kapitālsabiedrības telpās. Saskaņā ar Civillikumā un Komerclikumā noteikto, kapitālsabiedrību valdei ar kapitālsabiedrības mantu jārīkojas kā krietnam un rūpīgam saimniekam un normatīvajos aktos ir paredzēta valdes darbības uzraudzības kārtība un valdes atbildība par pieņemtajiem lēmumiem. Saskaņā ar likuma „Par valsts un pašvaldību kapitāla daļām un kapitālsabiedrībām” 64.panta trešo daļu un 98.panta piekto daļu tipveida statūtos var noteikt arī citus jautājumus (papildus likumā minētajiem), kuros valdei jāsaņem akcionāru sapulces iepriekšēja rakstveida piekrišana. Minētie saskaņojumi nodrošina lielāku akcionāru sapulces (dalībnieku sapulces) kontroli pār iznomāšanas procesu, taču šādi saskaņojumi pagarina iznomāšanas procesu, kā rezultātā konkurences apstākļos tas neveicina iznomāšanas procesu, bet kavē, turklāt šāda saskaņošana nenodrošina atklātu (publisku) iznomāšanas procesu (sabiedrības informētību).  Ņemot vērā to, ka likumdevējs nav devis deleģējumu Ministru kabinetam noteikt kapitālsabiedrību īpašumā esošo nekustamo īpašumu iznomāšanas un nomas maksas noteikšanas kārtību, Finanšu ministrija, lai sasniegtu Valsts kontroles ieteikumu mērķi, ir izstrādājusi likumprojektu „Grozījumi likumā „Par valsts un pašvaldību finanšu līdzekļu un mantas izšķērdēšanas novēršanu””, kas paredz izdarīt likumā par valsts un pašvaldību finanšu līdzekļu un mantas izšķērdēšanas novēršanu šādus grozījumus:  1. Papildināt likumu ar 6.3 pantu šādā redakcijā:  „6.3 pants. Kapitālsabiedrību nekustamā īpašuma iznomāšanas noteikumi  Ja kapitālsabiedrība veic sava nekustamā īpašuma iznomāšanu, tai ir pienākums nodrošināt informācijas par iznomāšanai paredzēto kapitālsabiedrības nekustamo īpašumu publisku pieejamību desmit darba dienas pirms līguma noslēgšanas, kā arī kapitālsabiedrības nekustamā īpašuma iznomāšanas kārtības izstrādāšanu un tās publisku pieejamību savā mājas lapā, ja tāda ir, vai arī nodrošina kārtības publisku pieejamību kapitālsabiedrības telpās. Kapitālsabiedrība, lai nodrošinātu informācijas par iznomāšanai paredzēto un jau iznomāto nekustamo īpašumu publisku pieejamību, bez maksas publicē to valsts akciju sabiedrības „Valsts nekustamie īpašumi” mājaslapā internetā, norādot vismaz nekustamā īpašuma adresi, kadastra numuru, platību, lietošanas mērķi un paredzamo līguma darbības termiņu. Pēc līguma noslēgšanas kapitālsabiedrība desmit darba dienu laikā publicē vismaz šādu informāciju: nekustamā īpašuma adresi, kadastra numuru, platību, lietošanas mērķi, nomnieku, nomas maksas apmēru un līguma darbības termiņu.”  Likums stājas spēkā 2011. gada 1. jūlijā. |
| 5. | Projekta izstrādē iesaistītās institūcijas | Projektā ietvertais risinājums ir izstrādāts sadarbībā ar visām ministrijām. |
| 6. | Iemesli, kādēļ netika nodrošināta sabiedrības līdzdalība | Likumprojekts attiecas uz valsts un pašvaldību finanšu līdzekļu un mantas pārvaldīšanu, kurā sabiedrība tieši netiek iesaistīta. |
| 7. | Cita informācija | Nav attiecināms. |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupa | Visas personas, kurām var būt interese par iznomāšanai paredzētajiem kapitālsabiedrības nekustamajiem īpašumiem. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Nav attiecināms. |
| 3. | Tiesiskā regulējuma finansiālā ietekme | Projekts neparedz tiešu finansiālu ietekmi uz sabiedrību. |
| 4. | Tiesiskā regulējuma nefinansiālā ietekme | Personām būs pieejama informācija par iznomāšanai paredzētajiem kapitālsabiedrības nekustamajiem īpašumiem, kā arī kapitālsabiedrību mantas iznomāšanas kārtības. |
| 5. | Administratīvās procedūras raksturojums | Nav attiecināms. |
| 6. | Administratīvo izmaksu monetārs novērtējums | Nav attiecināms. |
| 7. | Cita informācija | Nav. |

**Anotācijas III, IV, V un VI sadaļa – nav attiecināms**

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Visas valsts vai pašvaldības kapitālsabiedrības, kapitālsabiedrības, kurās valsts vai pašvaldības daļa pamatkapitālā atsevišķi vai kopsummā pārsniedz 50 procentus, kā arī kapitālsabiedrības, kurās vienas vai vairāku valsts vai pašvaldības kapitālsabiedrību daļa pamatkapitālā atsevišķi vai kopumā pārsniedz 50 procentus. |
| 2. | Projekta izpildes ietekme uz pārvaldes funkcijām | Institūcijām, uz kurām attieksies izstrādātais likumprojekts, būs pienākums nodrošināt informācijas par iznomāšanai paredzētajiem kapitālsabiedrības nekustamajiem īpašumiem publisku pieejamību un kapitālsabiedrības mantas iznomāšanas kārtības izstrādāšanu un tās publisku pieejamību. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Nav attiecināms. |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Nav attiecināms. |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Nav attiecināms. |
| 6. | Cita informācija | Nav. |

Finanšu ministrs A.Vilks

16.02.2011 11:01

1373

I. Spalle

67083982; inese.spalle@fm.gov.lv